Helsinkiläinen 15-vuotias tyttö meni kesätöihin saadakseen matkarahat kasaan. Tilille ei tullut kirjallisesta työsopimuksesta huolimatta euroakaan.

Helsinkiläinen Elli ei saanut mitään palkkaa oltuaan kesätöissä puhelinmyyjänä.

Hän aikoo tehdä asiasta rikosilmoituksen.

Kyseisen puhelinmyyntifirman yhteystiedot ovat poissa käytöstä.

PAMin tietoon tulee vuosittain kymmenittäin tapauksia, joissa puhelinmyyntiyritysten maksamissa palkoissa on ollut ongelmia. Kuvituskuva. JUKKA RITOLA

Elli, 15, haki Mol.fi-sivuston kautta myyntineuvottelijan kesätyöpaikkaa puhelinmyyntifirmasta. Haaveena oli kerätä hieman rahaa matkakassaan ja lähteä sen jälkeen ulkomaille sukulaisten luokse.

Tyttö kutsuttiin työhaastatteluun 15. kesäkuuta ja palkattiin samana päivänä. Aluksi tehtiin suullinen sopimus, mutta 20. kesäkuuta allekirjoitettiin myös kirjallinen sopimus. Työsopimuksen mukaan palkka on 1 050 euroa kuussa, mikäli tilauksia on tehty 0,5 työtuntia kohden.

- Sopimus vaikutti täysin asialliselta, Ellin äiti kertoo.

Myös haastattelutilanteessa kaikki oli vaikuttanut lailliselta. Kyseisellä puhelinmyyntifirmalla on muitakin toimipisteitä pääkaupunkiseudulla.

Turhaa työtä

Elli oli puhelinmyyntifirmassa töissä joka arkipäivä 6,5 tuntia, mistä kertyy työsopimuksen mukainen minimivaatimus eli 130 tuntia kuukaudessa. 19. heinäkuuta tyttö arveli keränneensä tarpeeksi rahaa matkakassaan ja irtisanoutui.

- En oikein olisi jaksanut olla siellä pidempään, koska olimme vähän oman onnemme nojassa. Pomo oli päivät pitkät poissa, Elli sanoo.

Palkanmaksupäiväksi oli työsopimukseen kirjattu joka kuun 20. päivä. Hämmästys oli suuri, kun Elli sovittuna palkkapäivänä huomasi, ettei tilille ollut tullut kyseiseltä firmalta euroakaan.

Työsopimuksessa mainitaan, että mikäli palkkajakson päättyessä toteutuneita tilauksia on alle 0,5 työtuntia kohden, työntekijälle maksetaan vain provisio-osuus. Elli myi päivässä 1-5 tuotetta eli hänen olisi pitänyt saada palkaksi ainakin provisio-osuudet myymistään tuotteista.

Elli kyseli asiasta kavereiltaan, jotka olivat töissä samassa firmassa. Toinen heistä ei ollut myöskään saanut palkkaa, toisen tilille oli tullut 72 euroa.

- Pettymys on suuri, sillä kesälomasuunnitelmat menivät uusiksi. On vähän sanaton ja surullinen olo.

Puhelinpalvelu- ja yhteys keskuksia koskeva työehto sopimus on vasta kaksi vuotta vanha. Kuvituskuva.

Kitkerä kokemus

Elli aikoo tehdä asiasta rikosilmoituksen, ja hänen kaverinsa aikovat tehdä samoin.

Hädissään tyttö yritti soittaa myös esimiehelleen, jonka puhelimeen hän ei kuitenkaan enää saanut yhteyttä. Elli kävi jopa paikan päällä toimistolla koputtelemassa. Kukaan ei tullut avaamaan.

- Jo työsuhteeni aikana esimieheni selitti, että firman oikea pomo on Espanjassa tekemässä töitä ja hän osti sen firman kesällä. Myös paikan nimi meni uusiksi. Hetken sillä ei ollut mitään nimeä, Elli sanoo.

Nuorelle myyjälle kesätyökokemus oli kitkerä, mutta hän ei valitettavasti ole tarinansa kanssa yksin. Nettipalstat pursuavat samankaltaisia tarinoita, joissa nuoria ja hyväuskoisia puhelinmyyjiä huijataan.

- Nyt ei voi muuta kuin odottaa ja toivoa, että saan vielä rahani poliisin kautta, Elli huokaa.

Myi kohutuotetta

Iltalehti yritti tavoittaa yrityksen edustajaa kommentoimaan Ellin tapausta. Yrityksen ilmoitettu puhelinnumero ja sähköposti eivät kuitenkaan ole enää toiminnassa. Myöskään yrityksen kotisivut eivät toimi.

Yritys kertoo Ellin työsopimuksessa myyvänsä Kouluturvaa-lehteä. Kyseinen lehti joutui kohun keskiöön muutama vuosi siitä, että sitä oli myyty hyväntekeväisyyden varjolla, vaikka kyseessä on osakeyhtiön kustannustoiminta. Kouluturvaa-lehden neljä numeroa maksaa 79 euroa. Asiasta on kirjoittanut muun muassa Yle " Rahastusta koulukiusaamisen varjolla? " (2015).

Nykyisin Kouluturvaa selventää kotisivuillaan, etteivät he harjoita hyväntekeväisyyttä, vaikka kertovat tekevänsä koulukiusaamisen vastaista työtä.

Ellin nimi on muutettu.

Onko sinua huijattu kesätöissä? Minkälaisestä työstä oli kyse? Saatiinko asiaan selvyyttä? Kerro kokemuksesi ja jätä halutessasi yhteystietosi, jotta toimittajamme voi ottaa sinuun yhteyttä. Yhteystiedot tulevat vain toimituksen tietoon.

Kommenttini:

Nimimerkkini: